পারিবারিক পরিচিতির সূত্রে বাকি সকলের থেকে আলাদা। তবে রাজনীতির পরিসরে দলের অন্যতম জনপ্রতিনিধি। তবু সন্তানসম ভাইপোকে নিয়ে শুক্রবার আবেগ সামলাতে পারলেন না মমতা বন্দ্যোপাধ্যায়। 
এদিন প্রশাসনিক বৈঠকে জনপ্রতিনিধিদের সারিতে দাঁড়িয়ে অভিষেক বন্দ্যোপাধ্যায়ের কথা শুনে মুখ্যমন্ত্রী বলেই ফেললেন, ‘‘বাহ্ অভিষেক, তুই তো ভালই বাংলা বলিস!’’
দক্ষিণ ২৪ পরগনার প্রশাসনিক বৈঠক ছিল এদিন। সেখানে তৃণমূল নেত্রীর অঘোষিত উত্তরসূরি ছিলেন আর পাঁচজন জনপ্রতিনিধির সারিতেই। তবে মুখ্যমন্ত্রীর ঠিক পিছনেই বসেছিলেন তিনি। সরকারি প্রকল্পের পর্যালোচনা সংক্রান্ত ওই বৈঠকে নিজের নির্বাচনী কেন্দ্রের সমস্যার কথা নির্দিষ্ট করে বলেন ডায়মন্ড হারবারের সাংসদ অভিষেক। জেলার প্রত্যন্ত সাগর অঞ্চলের বিধায়ক বঙ্কিম হাজরা, পাথরপ্রতিমার সমীর জানার মতো একসময় অভিষেকের কাছেও মুখ্যমন্ত্রী জানতে চান, তাঁর নির্বাচনী কেন্দ্রের সুবিধা-অসুবিধার কথা। 
মমতার ঠিক পিছনে দাঁড়িয়েই অভিষেক একটি জলপ্রকল্পের রূপায়ণ ও পর্যবেক্ষণে সরকারি আধিকারিকদের সমন্বয়ের প্রয়োজনের কথা উল্লেখ করেন। জনস্বাস্থ্য কারিগরি দফতরের সচিব সৌরভ দাসকে বিষয়টি দেখতে বলেন মুখ্যমন্ত্রী।
পানীয় জল প্রকল্প সংক্রান্ত বিষয়টি তুলেছিলেন সাতগাছিয়ার বিধায়ক সোনালি গুহ। তিনি বলেন, ‘‘দোঙারিয়ার জলপ্রকল্প থেকে আমার কেন্দ্রের দু’টি ব্লক বাদ পড়েছে। ফলে এলাকার পানীয় জলের চাহিদা মেটানো কষ্টকর।’’ বিভাগীয়মন্ত্রী সুব্রত মুখোপাধ্যায়ের সঙ্গে কথা বলে অন্য প্রসঙ্গে যান মুখ্যমন্ত্রী। কিন্তু সোনালির সমস্যা বুঝতে পারেন অভিষেক। কারণ, সাতগাছিয়া বিধানসভা কেন্দ্রটি তাঁর সংসদীয় কেন্দ্রের অন্তর্গত। ফলে তিনিও একই বিষয়ে মুখ্যমন্ত্রীর দৃষ্টি আকর্ষণ করেন। তাঁর স্পষ্ট কথা শুনে মুখ্যমন্ত্রী পদক্ষেপের নির্দেশ দেন সভামঞ্চেই।